和答陳明信兼簡王立之
作者：洪朋
朝代：宋

paragraphs: 我如東南雲，風吹西北度。
時不與人謀，飄轉無定處。
如何紅塵中，欻此君子遇。
高標鳶戾天，能事豹隠霧。
暴謔中酒前，了不與物迕。
吾嘗期若人，胸次貯風露。
向來賞我詩，但坐日云暮。
識君已恨晚，見君又不屢。
今晨眼忽開，貽我河梁句。
正聲久不嗣，斯文諧韶濩。
吹噓君過矣，豈不愛我故。
城南逸少孫，軟語可與晤。
閉門謝俗子，著書無窘步。
小園花氣深，客醉不得去。
尋盟出無輿，風沙莽回互。